**Predseda Európskeho parlamentu** (angl. *President of the European Parliament*) je najvyšším predstaviteľom tejto inštitúcie. Jeho funkcia je riadiaca aj reprezentačná. Dohliada na činnosť Parlamentu, predsedá plenárnym zasadnutiam a svojím podpisom schvaľuje ročný rozpočet EÚ. Parlament reprezentuje navonok aj vo vzťahu k ostatným inštitúciám EÚ.

Spolu s podpredsedami a kvestormi tvorí Predsedníctvo EP, čo je orgán zodpovedný za všetky administratívne, personálne a organizačné záležitosti v EP. Podpredsedov je 14 a okrem svojich úloh zastupujú predsedu pri výkone jeho povinností, vrátane vedenia plenárnych zasadnutí v čase jeho neprítomnosti.

Voľba predsedu EP
-----------------

Funkčné obdobie všetkých členov predsedníctva EP je 2,5 roka, čiže počas jedného volebného obdobia Európskeho parlamentu sa vystriedajú dvaja predsedovia. Poslanci EP volia Predsedníctvo EP počas prvej plenárnej schôdze po európskych voľbách a následne v polovici volebného obdobia EP. 

Kandidáti na post predsedu môžu byť podľa rokovacieho poriadku EP navrhnutí niektorým z poslaneckých klubov alebo aspoň dvadsatinou všetkých zákonodarcov, čiže 36 poslancami.
Na zvolenie predsedu je potrebná absolútna väčšina platných hlasov odovzdaných v tajnej voľbe, teda 50 percent plus jeden hlas. V prípade, že nie je dosiahnuté takéto kvórum, koná sa opakované kolo voľby, 
ktorého sa môžu zúčastniť rovnakí, alebo iní kandidáti. Ak nie je ani v treťom kole hlasovania zvolený predseda nadpolovičnou väčšinou hlasov, postúpia dvaja kandidáti s najvyšším počtom hlasov do štvrtého kola hlasovania. Víťazom sa stane ten kandidát, ktorý získa väčší počet hlasov. V prípade rovnosti počtu hlasov vo štvrtom, záverečnom kole, je za víťaza vyhlásený starší z kandidátov.

V polovici volebného obdobia Európskeho parlamentu, čiže po uplynutí dva a pol roka, sa posty Predsedníctva EP obsadzujú rovnakým postupom nanovo. Funkcionári sa môžu o daný mandát uchádzať aj opätovne.

Zoznam predsedov EP
-------------------

| Funkčné obdobie | Meno | Krajina | Portrét |
| --- | --- | --- | --- |
| 1979 – 1982 | Simone Veilová | Francúzsko Francúzsko |  |
| 1982 – 1984 | Piet Dankert | Holandsko Holandsko |  |
| 1984 – 1987 | Pierre Pflimlin | Francúzsko Francúzsko |  |
| 1987 – 1989 | Charles Henry Plumb | Veľká Británia Veľká Británia |  |
| 1989 – 1992 | Enrique Barón Crespo | Španielsko Španielsko |  |
| 1992 – 1994 | Egon Klepsch | Nemecko Nemecko |  |
| 1994 – 1997 | Klaus Hänsch | Nemecko Nemecko |  |
| 1997 – 1999 | José María Gil-Robles | Španielsko Španielsko |  |
| 1999 – 2002 | Nicole Fontaineová | Francúzsko Francúzsko |  |
| 2002 – 2004 | Pat Cox | Írsko Írsko |  |
| 2004 – 2007 | Josep Borell Fontelles | Španielsko Španielsko |  |
| 2007 – 2009 | Hans-Gert Pöttering | Nemecko Nemecko |  |
| 2009 – 2012 | Jerzy Buzek | Poľsko Poľsko |  |
| 2012 – 2014 | Martin Schulz | Nemecko Nemecko |  |
| 2014 – 2019 | Antonio Tajani | Taliansko Taliansko |  |
| 2019 – 2022 | David Maria Sassoli | Taliansko Taliansko |  |
| 2022 – súčasnosť | Roberta Metsolová | Malta Malta |  |

Poznámky
--------

1. ↑  David Sassoli bol prvým predsedom Európskeho parlamentu, ktorý skonal počas trvania svojej funkcie. 
Stalo sa tak krátko pred koncom platnosti jeho mandátu. Až do riadnej voľby nového Predsedníctva ho na poste predsedu zastúpila prvá podpredsedníčka Roberta Metsolová.

Referencie
----------

1. 1 2 3 4 5 6  Európsky parlament. *Kto sú poslanci EP v kľúčových funkciách a ako sú volení?* [online]. [Cit. 2022-01-23]. Dostupné online.
2. ↑  SME. *Za novú šéfku Európskeho parlamentu zvolili Robertu Metsolovú* [online]. 18.01.2022, [cit. 2022-01-23]. Dostupné online.
3. ↑  EURACTIV Slovensko. *Európsky týždeň: Prvýkrát zomrel predseda europarlamentu vo funkcii* [online]. 17.01.2022, [cit. 2022-01-23]. Dostupné online.
4. ↑  SME. *Európsky parlament po zosnulom Sassolim dočasne povedie jeho podpredsedníčka Metsolová* [online]. 11.01.2022, [cit. 2022-01-23]. Dostupné online.

Zdroj
-----

*Tento článok je čiastočný alebo úplný preklad článkov Předseda Evropského parlamentu na českej Wikipédii a President of the European Parliament na anglickej Wikipédii.*